A Bizottság irányelve
(1975. július 25.)
a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 1971. július 26-i 71/320/EGK tanácsi irányelvnek a műszaki fejlődéshez történő hozzáigazításáról
(75/524/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az új tagállamoknak az EGK-hoz és az EAK-hoz történő csatlakozásáról szóló 1972. január 22-én Brüsszelben aláírt és a szerződéshez csatolt okmánnyal [1] módosított, a gépjárművek és pótkocsijaik típusjóváhagyására vonatkozó jogszabályok közelítéséről szóló 1970. február 6-i 70/156/EGK tanácsi irányelvre [2] és különösen annak 11., 12. és 13. cikkeire,
tekintettel az új tagállamoknak az EGK-hoz és az EAK-hoz történő csatlakozásáról szóló 1972. január 22-én Brüsszelben aláírt és a szerződéshez csatolt okmánnyal [3] módosított, a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 1971. július 26-i 7l/320/EGK tanácsi irányelvre [4] és különösen annak 5. cikkére,
mivel az 1974. február 11-i 74/132/EGK irányelvével [5] a Bizottság rendelkezéseket fogadott el a fent említett 1971. július 26-i tanácsi irányelv műszaki fejlődéshez történő hozzáigazításáról; mivel ezen rendelkezések kizárólag a fékezőnyomás-szabályzókra, nem pedig a összeférhetőségi feltételekre vonatkoznak; mivel annak elkerülése érdekében, hogy olyan járműszerelvényeket dolgozzanak ki (vontatók és pótkocsik), amelyek nem nyújtják az összes szükséges garanciát a biztonságot illetően, ki kell egészíteni ezeket a rendelkezéseket a vontatók és pótkocsik közötti összeférhetőségi feltételekkel; mivel a műszaki fejlődés ma már nemcsak azt teszi lehetővé, hogy az összeférhetőségre vonatkozó rendelkezéseket fogadjanak el, hanem azt is, hogy azokat korrekt módon végrehajtsák;
mivel az összeférhetőségi feltételekkel foglalkozó rendelkezések megállapítása szükségessé teszi a 74/132/EGK tanácsi irányelv mellékletében meghatározott, a terheléstől függő fékezőnyomaték-szabályzó berendezésekre vonatkozó rendelkezések megváltoztatását;
mivel később fogadják el a kerekek blokkolásgátló rendszereire vonatkozó rendelkezéseket; mivel e rendelkezések hatálybalépéséig az összes járműkategóriát - az O1 és O2 osztály kivételével - alá kell vetni ezen irányelv rendelkezéseinek még akkor is, ha ezek a járművek blokkolásgátló berendezéssel vannak ellátva;
mivel ezen irányelv a módosított rendelkezések korábbi időpontban történő hatálybalépéséről rendelkezik, és mivel ezért nem indokolt tovább fenntartani a 74/132/EGK bizottsági irányelv 2. cikke (2) és (3) bekezdésének rendelkezéseit;
mivel az ezen irányelvben előírt intézkedések összhangban vannak a gépjárművek kereskedelme műszaki akadályainak megszüntetéséről szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
Ezen irányelv elfogadása napján hatályát veszti a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 1971. július 26-i tanácsi irányelvnek a műszaki fejlődéshez történő hozzáigazításáról szóló 1974. február 11-i 74/132/EGK bizottsági irányelv 2. cikkének (2) és (3) bekezdése.
2. cikk
(1) Ezen irányelv melléklete szerint módosul az 1974. február 11-i 74/132/EGK bizottsági irányelvvel módosított, a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 1971. július 26-i 7l/320/EGK tanácsi irányelv I., II. és IX. melléklete.
(2) A blokkolásgátló rendszerekre vonatkozó különleges követelmények hatálybalépéséig azok az M1, M2, M3, N1, N2, N3, O3 és O4 osztályú járművek, amelyek ilyen rendszerekkel vannak felszerelve, ezen irányelv előírásai alá tartoznak.
3. cikk
(1) 1976. január 1-jétől kezdődő hatállyal a tagállamok a fékberendezésekre vonatkozó okokból:
- nem tagadhatják meg egy járműtípusra az EGK-típusjóváhagyás, vagy az 1970. február 6-i 70/156/EGK tanácsi irányelv 10. cikke (1) bekezdésének utolsó francia bekezdésében említett bizonyítvány vagy a nemzeti típusjóváhagyás kiállítását, vagy
- nem tilthatják meg a járművek forgalomba helyezésének engedélyezését,
amennyiben e járműtípus vagy e járművek fékberendezései megfelelnek a legutóbb ezen irányelvvel módosított, 1971. július 26-i 71/320/EGK tanácsi irányelv rendelkezéseinek.
(2) 1976. október 1-jével kezdődő hatállyal a tagállamok:
- többé nem állíthatják ki az 1970. február 6-i 70/156/EGK tanácsi irányelv 10. cikke (1) bekezdésének utolsó francia bekezdésében említett bizonyítványt egy olyan járműtípusra, amelynek fékberendezései nem felelnek meg a legutóbb ezen irányelvvel módosított, 1971. július 26-i 71/320/EGK tanácsi irányelv rendelkezéseinek,
- megtagadhatják a nemzeti típusjóváhagyás kiadását az olyan járműtípusokra, amelyeknek fékberendezései nem felelnek meg a legutóbb ezen irányelvvel módosított, 1971. július 26-i 71/320/EGK tanácsi irányelv rendelkezéseinek.
(3) 1976. október 1-jével kezdődő hatállyal a tagállamok megtilthatják olyan járművek forgalomba helyezését, amelyeknek fékberendezései nem felelnek meg a legutóbb ezen irányelvvel módosított, 1971. július 26-i 71/320/EGK tanácsi irányelv rendelkezéseinek.
(4) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1976. január 1. előtt megfeleljenek. Erről haladéktalanul tájékoztatják a Bizottságot.
4. cikk
Ennek az irányelvnek a tagállamok a címzettjei.
Kelt Brüsszelben, 1975. július 25-én.